Urbalab Gandia comença un nou programa de digitalització del negoci per als hostalers
11 gener 2022

## Urbalab Gandia comença un nou programa de digitalització del negoci per als hostalers11 gener 2022Última actualització: 11 gener 2022

![](../gestion/img/06ac931c7597a9fd209b492b2cf618ce18804e9ba4c775f148bacf8f8d8a1f47.jpg)  
  

Aquest matí la regidora de Polítiques Econòmiques i Comerç, **Vicenta Ferrer**, i la responsable del departament de Formació i Qualitat Alimentària de Destí Safor, **Minerva Pons**, han presentat en roda de premsa el nou programa de formació per a l’hostaleria “Digitalitza el teu negoci d’hostaleria”.

“_La tecnologia és una realitat que ha vingut per a quedar-se. El procés de digitalització s’ha accelerat en la pandèmia i és important que les empreses no ho vegen com una amenaça, sinó com una oportunitat_” ha declarat Ferrer. 

Amb aquest sentit, l’objectiu del programa és sensibilitzar sobre la necessitat de digitalitzar els negocis d’hostaleria, com a factor de competitivitat, consolidació i creixement; oferir eines i solucions TIC que ajuden a aquestes empreses en el seu procés de transformació digital, i conéixer els reptes i oportunitats que la incorporació de les TIC ofereixen al sector de l’hostaleria.

La regidora de Polítiques Econòmiques i Comerç, ha explicat que “_la manera que tenim de relacionar-nos en la gastronomia, en els hostalers i comerciants ha canviat i nosaltres des d’Urbalab hem fet un programa junt Destí Safor i el centre històric de sis sessions per a acompanyar i ajudar en eixe procés de digitalització a tots els hostalers_”.

El programa és totalment gratuït i serà del 24 de gener al 2 de març, amb una sessió per setmana a Urbalab que serà de 9:30 a 11:30 hores. Totes les sessions començaran amb un desdejuni de negocis on es comentarà el tema que es tractarà cada dia i, a continuació, tindrà lloc la sessió de formació de 10 a 11:30 hores. No obstant això, el dia 22 de febrer està previst un dinar en lloc d’un desdejuni i l’horari de la formació serà de 12 a 13:30 hores. 

Per la seua part, Pons ha assenyalat que “_s’ha adoptat la forma que nosaltres dúiem a terme: primer fer un desdejuni on els hostalers comencen a parlar entre ells sobre quines són les seues necessitats i preocupacions i, després, en compte d’oferir cursos llargs, es donaran unes xicotetes píndoles de formació sobre la digitalització del negoci_”.

La primera sessió serà un curs de digitalització del negoci per a millorar els ingressos en Hostaleria. La següent setmana tindrà lloc un curs de gestió de les relacions amb el client per a la importància de la fidelització d’aquest. A continuació, es parlarà de les solucions TIC aplicades al negoci. La sessió de després se centrarà en com geolocalitzar i promocionar el negoci i gestionar les xarxes socials. El cinqué curs serà una píndola d’informació de fotografia gastronòmica amb el mòbil i, per últim, es farà una sessió de gestió d’equips i lideratge en el negoci d’hostaleria.

La representant de Destí Safor també ha agraït a l’ajuntament per part de l’associació d’hostaleria “_el suport que hem tingut en el pla de formació que vam plantejar_”. 

Per finalitzar, Ferrer s’ha mostrat oberta a fer més edicions: “_Dep__é__n de les necessitats que tinguen i de la demanda__,_ _estem oberts a fer més cursos_”.

Cal recordar que hi ha 20 places i les inscripcions per al programa ja estan obertes a la pàgina d’Urbalab.

[Twittear](https://twitter.com/share)